**Rendszeres tudományos ösztöndíj kiírás   
2024/2025-ös tanév őszi félév**

Az Eötvös Loránd Tudományegyetem (továbbiakban: ELTE) Természettudományi Kar Ösztöndíjbizottsága (továbbiakban: TTK KÖB) a 2024/2025-ös tanév őszi félévére pályázatot ír ki **rendszeres tudományos ösztöndíj**elnyerésére az [ELTE Hallgatói Követelményrendszer](https://www.elte.hu/dstore/document/689/ELTE_SZMSZ_II.pdf) (továbbiakban: HKR) 96. § (6) bekezdés, 97. § és 101. § alapján, figyelembe véve a HKR 558. § (2) bekezdést.

1. **A pályázat célja:**

A Természettudományi Kar (továbbiakban: a Kar) azon hallgatóinak támogatása, akik tanulmányaik mellett a tantervi követelményeken túlmutató tudományos tevékenységet folytatnak.

1. **Azon hallgatók köre, akik pályázhatnak:**

A kiírásban megnevezett ösztöndíjra pályázhatnak azon hallgatók, akik ***nappali képzésben*** vesznek részt, ***aktív hallgatói jogviszonnyal*** rendelkeznek és a Karon tanulmányaikat

* alap- vagy mesterképzésben vagy
* osztatlan képzésben folytatják.

**Azon hallgatók, akik számára a 2024/2025-ös tanévben Nemzeti Felsőoktatási Ösztöndíj (NFÖ), vagy Egyetemi Kutatói Ösztöndíj Program (EKÖP) ösztöndíjának folyósítása történik, nem részesülhetnek Rendszeres Tudományos Ösztöndíjban a 2024/2025-ös tanév őszi félévében, mivel a pályázható tevékenységek nagy mértékben megegyeznek.**

1. **Pályázat helye és ideje:**

A pályázatokat a ***Neptun – Ügyintézés menü – Kérvények*** menüpontban lehet leadni.

**A pályázati időszak:**2024. szeptember 4. 8:00 – 2024. szeptember 11. 20:00

**Hiánypótlási időszak:** 2024. szeptember 4. 8:00 – 2024. szeptember 16. 20:00

**Hiánypótlás általános szabályai és tudnivalói:**

* Hiánypótlásra a pályázat leadása után van lehetőség az egész pályázási és hiánypótlási időszakban, amint a hallgató visszakapta javításra a kérvényét.
* A hiánypótlásra visszaküldött kérvények javítására a Neptun – Ügyintézés menü – Kérvények menüpont – Leadott kérvények fülnél a pályázat melletti + jelre kattintva, a Javítás paranccsal van lehetőség. A pályázó itt láthatja, milyen nem megfelelő, hiányzó dokumentumok, adatok hiánypótlása, javítása szükséges.
* Hiánypótlására csak egyetlen alkalommal van lehetőség. Amennyiben a hallgató véglegesítette hiánypótlásra visszaküldött kérvényét, a Bizottság annak tartalma alapján bírálja el a pályázatot.

**A határidő be nem tartása jogvesztő hatályú.**

1. **A pályázás további feltételei és módja:**

**A rendszeres tudományos ösztöndíj pályázatokhoz csatolandó igazolásokról és a pontrendszerről, valamint a bírálat szabályozott kereteiről, a pályázás feltételeiről alább található csatolmány (1. melléklet).**

**Pályázni csak 2024.02.13. és 2024.09.11.között szerzett tudományos eredményekre lehet!**

A benyújtott **pályázat elfogadásának minimumfeltétele**, hogy a hallgató **kreditekkel súlyozott tanulmányi** **átlaga az utolsó aktív félévében legalább 4,00**.

1. **A megítélhető összeg mértéke, a bírálás és pontszámítás:**

***Az összegszámítás a képzési formák szerint három kategóriában (BSc, MSc és osztatlan) történik.***

A Bizottság a mellékelt pontrendszer szerint bírált pályázatokat pontok szerint sorrendbe helyezi, majd kijelöl ***egy minimum és egy maximum ponthatárt***, valamint egy pontértéket, a féléves keretösszeg figyelembevételével. A minimum ponthatárt el nem érő hallgatók elutasításra kerülnek. A maximum ponthatárhoz tartozó összeg a havonta megítélhető összeg maximuma is egyben. (Erre ***példa***, hogyha a minimum ponthatár 19 pont, a maximum ponthatár 35 pont, a pontérték pedig 400 Ft és adott hallgató 18 ponttal rendelkezik, akkor elutasításra kerül. Amennyiben viszont ugyanebben az esetben a hallgató 40 ponttal rendelkezik, akkor is csak 14000 forintra jogosult, mivel ez a maximum pontnak megfelelő összeg, ennél többet nem kaphat).

1. **A pályázat eredménye:**

Az elbírált pályázatok eredményéről a hallgatót a Neptunban, személyes üzenetben értesítjük.

A pályázat során megadott személyes adatok kezelésére, illetve feldolgozására a TTK KÖB tagjai, valamint az általuk megbízott személyek jogosultak. Ezen adatok kizárólag a leadott pályázat bírálata, illetve ehhez kapcsolódó feladatok ellátásához kerülnek felhasználásra. A személyes adatok kezelése és feldolgozása a hatályban lévő szabályzatoknak megfelelően zajlik. A személyes adatok kezelésével, védelmével kapcsolatban a pályázó a Nemzeti Adatvédelmi és Információszabadság Hatósághoz fordulhat, illetve bírósági jogorvoslattal élhet.

1. **További fontos információk a megfelelő dokumentumokról:**

A TTK KÖB csak **PDF, JPG, JPEG és PNG** formátumú elektronikus dokumentumokat fogad el, tehát pl. doc, docx kiterjesztésű dokumentumok NEM fogadhatóak el.

Az aláírással érvényesítendő dokumentumok csak akkor fogadhatóak el, ha a hitelességet igazoló aláírás szerepel a dokumentumon, és az elektronikus dokumentumon ez egyértelműen látszódik és olvasható. A többoldalas dokumentumok csak az összes oldal feltöltésével érvényesek.

A nem magyar nyelvű dokumentumoknál szükséges azok mellé a ***saját fordítás/magyar nyelvű tartalmi kivonat*** ***feltöltése*** (kivéve angol nyelvű dokumentumoknál)!

A feltöltött dokumentumok mérete egyenként nem haladhatja meg a 2 MB-ot.

***Fontos, hogy a pontrendszerben megjelölt követelmények teljesüljenek – például megfelelően legyenek elnevezve a különböző fájlok, hogy a bíráló számára egyértelmű legyen annak a hovatartozása!***

**Felhívjuk minden pályázó figyelmét, hogy a hamis adatközlés kari fegyelmi és/vagy büntetőjogi eljárás megindításával járhat!**

**Egyéb információkért, valamint a pályázatokkal kapcsolatos kérdésekkel írhattok az palyazati@ttkhok.elte.hu címre, illetve személyesen az Északi Hallgatói Irodában tájékozódhattok.**